b'\n_START_ARTICLE_\nMaksullinen osakeanti\n_START_PARAGRAPH_\nMaksullinen osakeanti eli uusmerkint\xc3\xa4 tarkoittaa osakeantia, jossa yhti\xc3\xb6 antaa merkint\xc3\xa4hintaa vastaan uusia osakkeita. Annilla yhti\xc3\xb6 pyrkii saamaan saamaan lis\xc3\xa4\xc3\xa4 omaa p\xc3\xa4\xc3\xa4omaa toimintansa rahoittamiseen. Antiin voi sis\xc3\xa4lty\xc3\xa4 muitakin tarkoituksia kuten esimerkiksi yhti\xc3\xb6n osakaspiirin laajentaminen._NEWLINE_Maksullisessa osakeannissa raha voidaan ker\xc3\xa4t\xc3\xa4 joko vanhoilta tai uusilta osakkeenomistajilta tai molemmilta. Ker\xc3\xa4tty raham\xc3\xa4\xc3\xa4r\xc3\xa4 merkit\xc3\xa4\xc3\xa4n osakeyhti\xc3\xb6n osakep\xc3\xa4\xc3\xa4omaan tai sijoitetun vapaan oman p\xc3\xa4\xc3\xa4oman rahastoon._NEWLINE_Hintaa, joka uusista osakkeista yhti\xc3\xb6lle maksetaan, kutsutaan merkint\xc3\xa4hinnaksi, emissiohinnaksi tai emissiokurssiksi. Osakkeen merkint\xc3\xa4hinta ei v\xc3\xa4ltt\xc3\xa4m\xc3\xa4tt\xc3\xa4 ole sama kuin osakkeen nimellisarvo. Merkint\xc3\xa4hinta suoritetaan joskus rahan sijasta muuna omaisuutena eli apporttina._NEWLINE_Maksullinen osakeanti voi olla merkint\xc3\xa4oikeusanti tai suunnattu osakeanti. Merkint\xc3\xa4oikeusannissa vanhoilla osakkailla on merkint\xc3\xa4oikeus, joka oikeuttaa merkitsem\xc3\xa4\xc3\xa4n uusia osakkeita annin ehdoissa m\xc3\xa4\xc3\xa4r\xc3\xa4tyss\xc3\xa4 suhteessa. Suunnatussa annissa t\xc3\xa4st\xc3\xa4 oikeudesta on poikettu.\n_START_SECTION_\nAiempi alikurssikielto\n_START_PARAGRAPH_\nSuomessa oli aiemmin voimassa alikurssikielto. Uusmerkint\xc3\xa4\xc3\xa4 ei saanut j\xc3\xa4rjest\xc3\xa4\xc3\xa4 alikurssiin siten, ett\xc3\xa4 osakkeen merkint\xc3\xa4hinta olisi alittanut nimellisarvon. Alikurssikieltoa pystyi kuitenkin kiert\xc3\xa4m\xc3\xa4\xc3\xa4n j\xc3\xa4rjest\xc3\xa4m\xc3\xa4ll\xc3\xa4 niin kutsutun sekaemission._NEWLINE_Alikurssikieltoa ei Suomessa en\xc3\xa4\xc3\xa4 ole.'